#### E L Ő T E R J E S Z T É S

**Szombathely Megyei Jogú Város Közgyűlésének 2022. január 27-i ülésére**

**Tájékoztató a polgármester és a kulturális ágazat vezetői illetményét érintő jogszabályváltozásokról**

I.

Tájékoztatom a Tisztelt Közgyűlést, hogy a 682/2021. (XII. 6.) Korm. rendelet 1. § (1) bekezdése a köziratokról, a közlevéltárakról és a magánlevéltári anyag védelméről szóló 1995. évi LXVI. törvényben, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben, valamint az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvényben meghatározott közfeladatot (a továbbiakban: kulturális közfeladat) ellátó intézményekben vagy azon kulturális közfeladatot ellátó szervezetekben foglalkoztatottak részére, amelyek a központi költségvetésből rendszeres támogatásban részesülnek, 2022. január 1-jétől beépülő jelleggel 20 %-os béremelést állapított meg.

A Korm. rendelet szerinti adatszolgáltatás alapján a miniszter az érintett szervezetek részére 2022. március 1-jéig juttatja el a béremelés megvalósításához szükséges forrást, amely kizárólag a béremelés megvalósítására használható fel.

Fenti jogszabály erejénél fogva négy önkormányzati intézmény vezetőjének, és két önkormányzati tulajdonú gazdasági társaság vezetőjének munkabére emelkedett meg.

A Berzsenyi Dániel Megyei Hatókörű Városi Könyvtár igazgatójának illetménye a 245/2019. (IV.30.) Kgy. számú határozattal havi bruttó 600.000,- Ft-ban került meghatározásra, amely kiegészült a 266/2018. (IX.13.) Kgy. határozat szerint 27.400,- Ft összegű kulturális illetménypótlékkal. Az igazgató munkabére 2022. január 1. napjától havi bruttó 752.880,- Ft-ra emelkedett, mely összegbe beépítésre került az ágazati pótlék is.

A Savaria Megyei Hatókörű Városi Múzeum igazgatójának illetménye a 19/2018. (II.15.) Kgy. számú határozattal havi bruttó 800.000,- Ft-ban került meghatározásra, amely kiegészült 24.400,- Ft kulturális illetménypótlékkal. Az igazgató munkabére 2022. január 1. napjától havi bruttó 989.280,- Ft-ra emelkedett, mely összegbe beépítésre került az ágazati pótlék is.

A Mesebolt Bábszínház igazgatójának munkabére a 71/2019. (III.13.) Kgy. számú, a Savaria Szimfonikus Zenekar igazgatójának munkabére a 70/2020. (II.27.) Kgy. számú határozattal havi bruttó 600.000,- Ft-ban került meghatározásra, a kulturális illetménypótlék alkalmazására a 150/1992. (XI.20.) Korm. rendelet értelmében nem volt lehetőség. Az intézményvezetői bérek egységesítése érdekében javaslom, hogy munkabérükbe a kulturális illetménypótlék kerüljön beépítésre, amelynek eredményeképpen a Mesebolt Bábszínház igazgatójának munkabére 2022. január 1. napjától havi bruttó 752.640,- Ft-ra, a Savaria Szimfonikus Zenekar igazgatójának munkabére pedig havi bruttó 754.800,- Ft-ra emelkedett.

A két önkormányzati tulajdonú gazdasági társaság, az AGORA Savaria Kulturális és Médiaközpont Nonprofit Kft. és a Weöres Sándor Színház Nonprofit Kft. ügyvezetőjének személyi alapbére pedig a Közgyűlés által 195/2021. (X.28.) Kgy. számú és 300/2020. (X.29.) Kgy. számú határozattal megállapított havi bruttó 600.000 Ft-ról 2022. január 1. napjától havi bruttó 720.000,- Ft-ra emelkedett.

Tekintettel arra, hogy több ágazatban megtörtént a központi bérrendezés, javaslom, hogy a többi önkormányzati fenntartású intézmény és gazdasági társaság vezetőjének illetménye kerüljön felülvizsgálatra a februári Közgyűlésen.

**II.**

Tájékoztatom a Tisztelt Közgyűlést, hogy az Országgyűlés 2021. december 14. napján fogadta el az egyes kulturális tárgyú és egyéb törvények módosításáról szóló 2021. évi CXLVIII. törvényt, amely módosította a Magyarország helyi önkormányzatairól szóló 2011. évi CLXXXIX. törvénynek (a továbbiakban: Mötv.) a polgármester díjazására vonatkozó szakaszait.

Az Mötv. 71. § (2) bekezdésének 2022. január 1. napjától hatályos rendelkezése értelmében „a megyei jogú város polgármestere … megbízatásának időtartamára havonta illetményre jogosult, amelynek összege 1 300 000 forint”. Ez az Mötv-ben rögzített összeg 2022. január 1. napját megelőzően 997.200,- Ft volt. Az Mötv. 71. § (6) bekezdése alapján a főállású polgármester havonta az illetményének 15 %-ában meghatározott összegű költségtérítésre is jogosult.

A fentiekben idézett rendelkezésekből is látható, hogy a képviselő-testületnek a polgármester illetményét és költségtérítését illetően nincs mérlegelési joga, hiszen mind az illetmény, mind a költségtérítés törvényben rögzített, egyértelműen meghatározott összeg.

Az Mötv. nem tartalmaz rendelkezést arra vonatkozóan, hogy az illetmény összegének módosítása esetén szükséges-e képviselő-testületi határozatot is hozni, az Mötv. 43. § (3) bekezdése alapján ezt csak az alakuló ülésen kell megtenni.

A polgármesteri illetményt a Tisztelt Közgyűlés az alakuló ülésén hozott 478/2019.(X.31.) Kgy. számú határozatával – az Mötv-ben rögzített összegnek megfelelően - állapította meg, amely alapján a polgármesteri megbízatásom időtartamára havonta bruttó 997.200,- Ft összegű illetményre és havonta bruttó 149.580,- Ft összegű költségtérítésre vagyok jogosult. A jogszabályváltozás alapján megyei jogú városokban a polgármesteri illetmény összege bruttó 997.200,- Ft-ról bruttó 1.300.000,- Ft-ra, a költségtérítés összege bruttó 149.580,- Ft-ról bruttó 195.000,- Ft-ra emelkedik.

Bár az Mötv. nem szabályozza, azonban a Miniszterelnökség és Belügyminisztérium korábbi években kiadott irányadó jogértelmezése szerint a közszolgálati tisztviselőkről szóló 2011. évi CXCIX. törvény (a továbbiakban: Kttv.) 131. § (1) bekezdése alapján a képviselő-testületnek mégis szükséges meghozni a polgármester megváltozott illetményének összegéről szóló, adott személyre vonatkozó, illetményt megállapító határozatot. Az indokolás szerint lényegében ezzel „személyesíthető” a törvényi rendelkezés, erre pedig csak a munkáltató, nevezetesen a képviselő-testület jogosult. (Kttv. 225/A. § (1) bekezdése: „A főállású polgármester foglalkoztatási jogviszonya a képviselő-testület és a polgármester között választással létrejövő, sajátos közszolgálati jogviszony. A polgármester tekintetében a képviselő-testület gyakorolja a munkáltatói jogokat.”)

Tájékoztatom a Tisztelt Közgyűlést, hogy önkormányzatunk adóerőképessége alapján 2022. évben sem kap a polgármesteri illetmény finanszírozásához központi forrást Szombathely Megyei Jogú Város Önkormányzata.

2021. novemberében készült tájékoztató Szombathely Megyei Jogú Város Önkormányzata aktuális gazdasági helyzetéről, a jövőbeni pénzügyi kilátásairól a Közgyűlés ülésére. Az előterjesztésben részletesen bemutatásra került Önkormányzatunk rendkívül nehéz költségvetési helyzete, amelyre további (éves szinten – járulékokkal - mindösszesen több, mint 16 millió forint összegű) terhet jelentene a polgármesteri illetmény (és ahhoz kapcsolódóan a polgármester illetményének jelenleg 90%-ában megállapított alpolgármesteri illetmények) fent leírtak szerinti emelése.

**Mindezekre tekintettel jelen előterjesztés nem tesz javaslatot a polgármesteri illetményt jelenleg megállapító 478/2019.(X.31.) Kgy. számú határozat módosítására, ezzel a polgármesteri illetmény megemelésére.** Tájékoztatom ugyanakkor a Tisztelt Közgyűlést arról, hogy a Kormányhivatal előzőek miatt a törvényességi felügyelet körében eljárhat Önkormányzatunkkal szemben, mivel az Mötv. alapján kezdeményezheti a határozathozatali kötelezettségét nem teljesítő helyi önkormányzattal szemben bírósági eljárás megindítását, a határozathozatal pótlásának elrendelését.

**Amennyiben a Kormányhivatal törvényességi felügyelet körében felhívással él** a polgármesteri illetmény tárgyában megalkotott Mötv. módosításban foglaltak végrehajtása érdekében, akkor a felhívásban foglaltak alapján **az ügyet újra előterjesztem azzal, hogy az illetmény emeléséből adódó különbözetet korábbi nyilatkozataimnak megfelelően jótékony célra vagy önkormányzati feladatokra fogom fordítani.**

Fentiek mellett **indítványozom a Tisztelt Közgyűlés számára,** hogy Szombathely Megyei Jogú Város Önkormányzata – élve a helyi önkormányzatnak az Alaptörvény 32. cikk (1) bekezdés f) pontjában biztosított, a feladat- és hatáskörrel rendelkező szervnél döntést kezdeményező, illetve véleményt nyilvánító alapjogával – **kezdeményezzen törvénymódosítást annak érdekében, hogy a polgármesteri illetmény emelése ne legyen kötelező minden önkormányzat számára**, hanem az egyes képviselő-testületek mérlegelési jogkört kapjanak e tárgyban.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjék.

**Szombathely, 2022. január 20.**

**/: Dr. Nemény András :/**

**I.**

**HATÁROZATI JAVASLAT**

**…/2022. (I.27.) Kgy. számú határozat**

1. Szombathely Megyei Jogú Város Közgyűlése tudomásul veszi, hogy a 682/2021. (XII. 6.) Korm. rendelet 1. § (1) bekezdése alapján 2022. január 1. napjától

* a Berzsenyi Dániel Megyei Hatókörű Városi Könyvtár igazgatónak munkabére havi bruttó 752.880,- Ft-ra,
* a Savaria Megyei Hatókörű Városi Múzeum igazgatójának munkabére havi bruttó 989.280,- Ft-ra,
* a Mesebolt Bábszínház igazgatójának munkabére havi bruttó 752.640,- Ft-ra,
* a Savaria Szimfonikus Zenekar igazgatójának munkabére havi bruttó 754.800,- Ft-ra,
* az AGORA Savaria Kulturális és Médiaközpont Nonprofit Kft. és a Weöres Sándor Színház Nonprofit Kft. ügyvezetőjének személyi alapbére havi bruttó 720.000,- Ft-ra

emelkedett.

1. A Közgyűlés felkéri a polgármestert, hogy a jelen előterjesztésben nem érintett önkormányzati intézmények igazgatóinak és önkormányzati tulajdonú gazdasági társaságok ügyvezetőinek bére kerüljön felülvizsgálatra.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal (1. pont vonatkozásában)

2022. februári közgyűlés (2. pont vonatkozásában)

**II.**

**HATÁROZATI JAVASLAT**

**………./2022. (I.27.) Kgy. sz. határozat**

Szombathely Megyei Jogú Város Közgyűlése megismerte és tudomásul vette a Magyarország helyi önkormányzatairól szóló 2011. évi CLXXXIX. törvénynek a polgármester illetményét 2022. január 1. napjától megemelő, módosított rendelkezéseit, valamint a Kormányhivatal határozathozatal pótlására irányuló eljárásának lehetőségéről szóló tájékoztatást.

A Közgyűlés megismerte továbbá a polgármester nyilatkozatát arra vonatkozóan, hogy a fenti rendelkezések ellenére sem kívánja felvenni az emelésből adódó többletilletmény összegét, figyelemmel a város gazdasági helyzetére.

A Közgyűlés tudomásul veszi a polgármester azon bejelentését, hogy amennyiben a Vas Megyei Kormányhivatal törvényességi felügyelet keretében a polgármesteri illetmény emelése tárgyában felhívja az Önkormányzatot a döntés meghozatalára, úgy az erre irányuló javaslatot a polgármester akként fogja előterjeszteni, hogy az emelésből adódó illetménykülönbözetnek megfelelő összeget jótékony célra vagy önkormányzati feladatok finanszírozására fogja fordítani.

**Felelősök:** Dr. Nemény András, polgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**HATÁROZATI JAVASLAT**

**………./2022. (I.27.) Kgy. sz. határozat**

Szombathely Megyei Jogú Város Közgyűlése felkéri a polgármestert, hogy az Alaptörvény 32. cikk (1) bekezdés f) pontja alapján kezdeményezze az Mötv. 71. § (2) bekezdésének és az arra hivatkozó rendelkezéseinek módosítását olyan módon, hogy a polgármesteri illetmény emelése ne legyen kötelező minden önkormányzat számára, hanem az egyes képviselő-testületek mérlegelési jogkört kapjanak e tárgyban.

**Felelősök:** Dr. Nemény András, polgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal